b"\n_START_ARTICLE_\nRudyard Kipling\n_START_SECTION_\nOtro\xc5\xa1tvo in mladost\n_START_PARAGRAPH_\nKipling se je rodil v Bombaju v Indiji. Njegov o\xc4\x8de je bil John Lockwood Kipling, u\xc4\x8ditelj v krajevni umetnostni \xc5\xa1oli Jeejeebhoy in kasneje direktor muzeja v kraju Lahore. Materi je bilo ime Alica (rojena MacDonald). Stric po materini strani je bil slikar Edward Burne-Jones, drugi pa politik Stanley Baldwin. Svoje nenavadno osebno ime je dobil po jezeru Rudyard (Staffordshire), ob katerem so se njegovi star\xc5\xa1i zaro\xc4\x8dili._NEWLINE_V starosti \xc5\xa1estih let je pri\xc5\xa1el v Zdru\xc5\xbeeno kraljestvo in \xc5\xbeivel pri skrbnikih. \xc5\xa0olo je obiskoval najprej v Southseaju in kasneje\xc2\xa0\xc2\xbbUnited Services College\xc2\xab\xc2\xa0v Devonu.\n_START_SECTION_\nKnji\xc5\xbeevna kariera\n_START_PARAGRAPH_\nLeta 1882 se je vrnil v Lahore (v sedanjem Pakistanu), kjer so \xc5\xbeiveli njegovi star\xc5\xa1i. Najprej je delal kot urednik pri lokalnem \xc4\x8dasopisu in za\xc4\x8del pisati liriko in zgodbe._NEWLINE_Od sredine 80. let 19. stoletja je prepotoval Indijo kot dopisnik \xc4\x8dasopisa The Pioneer, ki je izhajal v Allahadu. V vmesnem \xc4\x8dasu so postale znane njegove knjige. Do 1888 je objavil \xc5\xa1est zvezkov s kratkimi zgodbami, med njimi tudi Soldiers Three. Ena od zgodb iz tega \xc4\x8dasa je Mo\xc5\xbe, ki je \xc5\xbeelel postati kralj (The Man Who Would Be King). Po tej predlogi je bil 1975 posnet film s Seanom Conneryjem in Michaelom Cainom v glavnih vlogah._NEWLINE_V letu 1889 se je vrnil v Veliko Britanijo in se naselil v Londonu. K njegovim knji\xc5\xbeevnim prijateljem in podpornikom sta spadala tudi Henry Rider Haggard in Henry James. Kmalu je postal znan zaradi realisti\xc4\x8dnih zgodb in pesmi, v katere je mojstrsko integriral ritem pogovornega jezika in sleng, na primer pri vojakih. Njegova lirika je mo\xc4\x8dno vplivala na Bertolta Brechta. Njegov prvi roman Lu\xc4\x8d, ki je zatajila (The Light that Failed) je iz\xc5\xa1el leta 1890. Ena od njegovih najbolj znanih balad je Balada o vzhodu in zahodu (The Ballad of East and West)._NEWLINE_Leta 1892 se je poro\xc4\x8dil s Carolino Balasteir, katere brat, ameri\xc5\xa1ki pisatelj, je bil njegov prijatelj. S soprogo je naslednja \xc5\xa1tiri leta \xc5\xbeivel v ZDA. V tem \xc4\x8dasu je za\xc4\x8del pisati knjige za otroke in mladino, med drugim zelo znano delo Knjiga o d\xc5\xbeungli (The Jungle Book) in Druga knjiga o d\xc5\xbeungli (The Second Jungle Book), ki sta nastali v letih 1894 in 1895._NEWLINE_Po sporih s sorodniki se je dru\xc5\xbeina vrnila v Veliko Britanijo. Leta 1897 je objavil knjigo Pogumni kapitani (Captains Courageous) in ob 50. obletnici vladanja kraljice Viktorije pesem Ob zaklju\xc4\x8dku (pribli\xc5\xbeen prevod Recessional), ki vsebuje pesimisti\xc4\x8den pogled na usodo Britanskega imperija._NEWLINE_V naslednjem letu je potoval v Afriko. Tu se je spoprijateljil z britanskim imperialistom Cecilom Rhodesom in za\xc4\x8del zbirati material za novo knjigo za otroke, ki je iz\xc5\xa1la leta 1902 pod naslovom Just so Stories. Za sinonim imperializma je postal naslov njegove pesmi Breme belega \xc4\x8dloveka) (The White Man's Burden). V tej pesmi razlaga, da je civiliziranje t. i. divjakov etni\xc4\x8dno breme belcev, ki jim je nalo\xc5\xbeeno. Pred ozadjem ameri\xc5\xa1ko-\xc5\xa1panske vojne, v kateri so ZDA odvzele \xc5\xa0paniji Kubo in Filipine se obra\xc4\x8da na predsednika ZDA Theodora Roosvelta. Kiplingovo sporo\xc4\x8dilo je, da morajo dinami\xc4\x8dne dr\xc5\xbeave, kot so ZDA, od stagnirajo\xc4\x8dih kolonialnih sil kot na primer \xc5\xa0panije prevzeti nase breme za razvoj ljudi v kolonijah. Pesem je eden od bistvenih slavospevov imperializmu in njen naslov se (je) pogosto uporabljal kot izrek._NEWLINE_1901 je iz\xc5\xa1el roman Kim, ki velja danes za eno njegovih najpomebnej\xc5\xa1ih del. Kim, sin britanskega vojaka odra\xc5\xa1\xc4\x8da kot sirota na ulicah Lahoreja, kjer kljub britanskemu o\xc4\x8detu velja za domorodca. Skozi roman se odvija kriminalna in vohunska zgodba, ki je povod, da Kim potuje po obse\xc5\xbenih delih Indije in spozna razli\xc4\x8dne obi\xc4\x8daje. Roman velja za enega najbolj\xc5\xa1ih knji\xc5\xbeevnih opisov Indije v kolonialni dobi. Tega mnenja so tudi danes mnogi indijski in pakistanski kritiki._NEWLINE_Med prvo bursko vojno se je ob\xc4\x8dasno zadr\xc5\xbeeval v Ju\xc5\xbenoafri\xc5\xa1ki republiki. Leta 1907 je kot prvi Britanec prejel Nobelovo nagrado za knji\xc5\xbeevnost.\n_START_SECTION_\nPrva svetovna vojna in kasneje\n_START_PARAGRAPH_\nPo prvi svetovni vojni je upadla Kiplingova popularnost. K temu je prispevala osebna kriza, potem ko je njegov sin umrl med bitko pri Loosu. Optimizem prej\xc5\xa1njih let je zamenjal pesimizem, ki se odra\xc5\xbea tudi v njegovih zgodbah._NEWLINE_Kipling je pisal do zgodnjih 30. let 20. stoletja, \xc4\x8deprav je imel vedno manj uspeha. Umrl je leta 1936 zaradi mo\xc5\xbeganske krvavitve. Njegovo knji\xc5\xbeevno delo, lirika, zgodbe in roman Kim veljajo v angle\xc5\xa1ko govore\xc4\x8dem delu sveta za klasiko._NEWLINE_Po smrti njegove soproge je njegovo hi\xc5\xa1o\xc2\xa0\xc2\xbbBateman's\xc2\xab\xc2\xa0v East Sussexu leta 1939 dobil National Trust in je bila spremenjena v javni muzej."